小童薛陽陶吹觱栗歌
作者：白居易
朝代：唐

paragraphs: 剪削乾蘆插寒竹，九孔漏聲五音足。
近來吹者誰得名，關璀老死李衮生。
衮今又老誰其嗣，薛氏樂童年十二。
指點之下師授聲，含嚼之間天與氣。
潤州城高霜月明，吟霜思月欲發聲。
山頭江底何悄悄，猨聲不喘魚龍聽。
翕然聲作疑管裂，詘然聲盡疑刀截。
有時婉軟無筋骨，有時頓挫生稜節。
急聲圓轉促不斷，轢轢轔轔似珠貫。
緩聲展引長有條，有條直直如筆描。
下聲乍墜石沈重，高聲忽舉雲飄蕭。
明旦公堂陳宴席，主人命樂娛賓客。
碎絲細竹徒紛紛，宮調一聲雄出羣。
衆音覼縷不落道，有如部伍隨將軍。
嗟爾陽陶方稚齒，下手發聲已如此。
若教頭白吹不休，但恐聲名壓關李。